**ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ**

**ΓΕΝΙΚΗ ΓΡΑΜΜΑΤΕΙΑ ΑΘΛΗΤΙΣΜΟΥ**

**ΓΡΑΦΕΙΟ ΤΥΠΟΥ**

**Αθήνα, 3 Ιανουαρίου 2021**

**ΔΕΛΤΙΟ ΤΥΠΟΥ**

**Έως το τέλος Απριλίου παρατάθηκαν οι θητείες των ΔΣ των αθλητικών σωματείων, λόγω της πανδημίας**

Παρατάθηκε η θητεία των διοικητικών συμβουλίων και των λοιπών καταστατικών οργάνων των αθλητικών σωματείων και συλλόγων, έως και για τέσσερις (4) ακόμη μήνες, μέχρι και τις 30/04/2021, με Κοινή Απόφαση (Β’ 5770, 29/12/2020) του Υφυπουργού Πολιτισμού, Λευτέρη Αυγενάκη και των Υπουργών Υγείας, Βασίλη Κικίλια και Εσωτερικών, Τάκη Θεοδωρικάκου.

Η παράταση δόθηκε ώστε να αντιμετωπιστούν, εξαιτίας των έκτακτων πανελλαδικών μέτρων για την αντιμετώπιση της πανδημίας, τυχόν ζητήματα με την ολοκλήρωση της θητείας των διοικητικών συμβουλίων και των λοιπών καταστατικών οργάνων των αθλητικών σωματείων και συλλόγων και την ανάγκη αρχαιρεσιών.

Υπενθυμίζεται ότι αντίστοιχη παράταση, έως και τις 31 Μαρτίου 2021, έχει δοθεί για τις θητείες των διοικητικών συμβουλίων και των λοιπών καταστατικών οργάνων των αθλητικών Ομοσπονδιών και Ενώσεων.